'गाउँ आएको बाटो' को छायांकन सकियो
नवीन सुब्बा निर्देशित फिल्म 'गाउँ आएको बाटो'को छायांकन सकिएको छ । छायांकनस्थलमा ४ महिना बिताए पनि निर्माण टिमले ६० दिन लगाएर फिल्मको छायांकन सकाएको हो ।
काठमाडौँ — नवीन सुब्बा निर्देशित फिल्म 'गाउँ आएको बाटो'को छायांकन सकिएको छ । छायांकनस्थलमा ४ महिना बिताए पनि निर्माण टिमले ६० दिन लगाएर फिल्मको छायांकन सकाएको हो ।एक दशकपछि निर्देशनमा फर्किएका सुब्बाले फिल्मलाई भोजपुरसँगै धरान, संखुवासभामा गरिएको फिल्मका निर्माता आमोद राई बताए । सामुदायिक लगानीमा बन्ने यो फिल्ममा सुब्बाले गाउँमा बाटो आएपछि जनजीवनमा आएको परिवर्तनको कथालाई समेटेका छन् । टेलिश्रृंखला 'दलन' र फिल्म 'गुडबाई काठमाण्डु' पछि यो उनको कमब्याक फिल्म हो । महेश राई र नवीनको पटकथामा खिचिएको फिल्ममा अभिनेता दयाहाङ राई, पशुपति राई, पर्सन राई, खनुमा राई, केशव राई, प्रमिशा राईलगायतको अभिनय छ । छायांकन दौरान दयाहाङको 'नयाँ लुक्स' बाहिरिएसँगै उनको फरक अवतारलाई लिएर चर्चा भएको थियो । यसबीच विदेशी सिनेमाटोग्राफर मार्सिन क्याप्रोनसँग कुरा नमिलेपछि टिमले जोस हेरमलाई फिल्म खिच्ने जिम्मा दिए । 'नुमाफुङ' निर्देशक सुब्बा नेपाली फिल्मलाई विभिन्न फिल्म फेस्टिभलमार्फत अन्तर्राष्ट्रिय बजारमा लैजाने निर्देशक हुन् । यो फिल्मले पनि अन्तर्राष्ट्रिय बजार घुम्ने पक्का छ ।फिल्ममा हङकङ, मकाउ, युके, अमेरिका, बेल्जियम, दक्षिण कोरिया, नेदरल्याण्ड, पोर्चुगल, जर्मनी र नेपालबाट लगानी गर्ने व्यक्तिहरु जोडिएका छन् । निर्माता आमोद यो फिल्मलाई हङकङको घरेलु बजार हुँदै चीनसँग जोड्न चाहन्छन् । 